**Aðalfundur Hmf. Borgfirðings, fyrir starfsárið okt. 2018– sept. 2019, haldinn í Félagsheimilinu Vindási 19. nóvember 2019 kl. 20:00**

**Skýrsla stjórnar.**

**Stjórn félagsins sem kosin var á aðalfundi Borgfirðings þann 27.nóvember 2018 hefur verið þannig skipuð:**

Þórdís Arnardóttir, form., Reynir Magnússon, varaform., Kristján Þ. Gíslason, ritari, Marteinn Valdimarsson, gjaldkeri , Sigurþór Óskar Ágústsson,Björg María Þórsdóttir, Haukur Bjarnason og Arna Pálsdóttir meðstjórnendur.

Stjórn Borgfirðings hefur á starfsárinu haldið 13 bókaða stjórnarfundi, 3 félagsfundi auk óformlegra funda stjórnarmanna með nefndum félagsins. Þá hafa formaður og aðrir stjórnarmenn sótt formannafundi og sambandsþing hjá UMSB.

Stjórnin hóf starfsár sitt á að fara yfir áherslur fyrir starfið framundan og var byrjað á því að skipta nefndum félagsins niður á ábyrgðarsvið stjórnarmanna, en þar er markmiðið að hver stjórnarmaður beri ábyrgð á að starf viðkomandi nefnda sé virkjað og þá um leið að viðkomandi stjórnarmaður sé tengiliður stjórnar við þá nefnd. Þetta er liður í að dreifa starfinu í stjórninni og reyna að tengja sem best starf stjórnar við nefndir og starfsemina almennt í félaginu.

Starfsemi í nefndum var, eins og gjarnan verður, mismikið á starfsárinu og sumar nefndir félagsins hafa lítið látið til sín taka á árinu á meðan aðrar nefndir félagsins hafa haft í miklu að snúast og drifið áfram öflugt og gott starf í félaginu. Það mun verða vikið betur að starfi einstakra nefnda í skýrslunni hér á eftir.

Upplýsingagjöf til félagsmanna um viðburði og starfsemina hefur sem fyrr að mestu farið fram í gegnum Facebook síðu félagsins og póstlista og heimasíðuna borgfirdingur.is sem opnuð var í maí 2019.

Félagatalið okkar taldi nú, fyrir þennan aðalfund, **513** félagsmann**.** Nýir félagar á starfsárinu eru samtals **31** en þeir félagar sem hafa óskað eftir afskráningu af félagaskrá eru **9,** þá hafa eins og áður er fram komið tveir félagar látist á árinu. Auk þeirra félaga eru **28** félagar sem felldir verða af félagaskrá vegna vanskila á árgjöldum, en þeir félagar hafa ekki sinnt áminningum um uppgjör fyrir aðalfundinn og er leitt að horfa á eftir félagsmönnum á þann hátt. Það þýðir því að félagatalið telur þá **505 - félagsmann** í upphafi komandi starfsárs.

Mótahald var með svipuðum hætti og áður, haldin voru 3 vetrarmót í Faxaborg sem Kaupfélag Borgfirðinga styrkti myndarlega eins og undanfarin ár. Eins og á síðasta ári þá dróst þáttaka á þessum mótum saman á mili ára sem er ákveðið áhyggjuefni. Á formannafundi í síðustu viku hittust formenn félaganna á Vesturlandi ásamt formönnum mótanefnda þar voru ræddar ýmsar hugmyndir að mögulegu samstarfi á vetrarmótum. Mótanefnd næsta árs tekur kannski upp þann þráð og kemur einhverju skemmtilegu í gang fyrir veturinn. Stærsta mót ársins var svo Kvennatöltið sem haldið var í Faxaborg 17 apríl, það er óhætt að segja að þetta var algjörlega frábært mót, mikil þáttaka og öll umgjörð til fyrirmyndar og að öllum öðrum ólöstuðum þá á Randi Holaker heiður skilinn fyrir að koma þessu á og framkvæma með glæsibrag.

Þegar kom fram á sumar tóku síðan sumarmótin við, firmakeppnin var haldin 1. maí, Íþróttamót var haldið 26. Maí. Gæðingamót Borgfirðings var áætlað 08. Júní en var fellt niður vegna lítillar þáttöku.Það var mjög leiðinlegt að geta ekki haldið gæðingamót sérstaklega í ljósi þess að veita átti í fyrsta skipi veglega farandgripi sem félaginu voru gefnir af einstaklingum og fyrirtækjum. Þeir sem gáfu gripina eru; Grunnskólinn í Borgarnesi, Sveit fyrir alla ehf, Límtré Vírnet, Borgarverk, Björg María og Sigvaldi Hægindi, Dagný og Þorvaldur Innri-Skeljabrekku. Síðsumargleði félagsins sem haldin var að Stóra –Kroppi 17 ágúst þar var keppt í góðhestakeppni með firmakeppnissniði og kappreiðum og svo var endað á grillveislu, stjórn félagsins vill koma fram sérstökum þökkum til Bryndísar og hennar fólks á Stóra – Kroppi fyrir gestrisnina. Bikarmót Vesturlands var áætlað 24 ágúst og var komið að Glaðsmönnum að halda mótið, þáttaka var því miður ekki næg og var mótið því miður fellt niður. Á formannafundi í síðustu viku var ákveðið að komið væri að okkur Borgfirðingum að halda bikarmót 2020 jafnframt var tekin ákvörðun um að breyta til og breyta mótinu í gæðingamót og halda það í maí, auk þessa var gert samkomulag um meiri samvinnu á milli félaga í framkvæmd á þessum mótum.

Kostnaður við mótahald er alltaf að hækka og varla hægt að halda mót án þess að fá styrktaraðila til að styrkja okkur. Skráningargjöld standa engan vegin undir kostnaði við dómara og verðlaun. Ekki má heldur gleyma félögum okkar sem vinna óeigingjarnt sjálfboðaliðastarf á mótunum án þeirra væri þetta einfaldlega ekki hægt.

Nánari upplýsingar um starfsemi Mótanefndar Borgfirðings er að finna í ársskýrslu þeirra, sem væntanlega verður gerð skil hér síðar á fundinum.

Æskulýðsnefndin stóð að vanda fyrir fjölbreyttu starfi á árinu og stóð nefndin fyrir mörgum fjölbreyttum viðburðum á árinu. Knapamerki voru kennd í samstarfi við Grunnskólann í Borgarnesi, Varmalandi og Kleppjárnsreykjum. Knapamerkin voru kennd á 2 stöðum í Faxaborg Borgarnesi og á Skáney. Haldið var keppnisnámskeið og almennt reiðnámskeið. Æskulýðsnefndin hefur útbúið myndarlega og metnaðarfulla ársskýrslu um starfið, sem send var inn til Æskulýðsnefndar LH og vísa ég í hana með frekari útfærslu á starfinu. Skýrsluna má nálgast á heimasíðu LH, undir Æskulýðsmál. Einnig verður þeirri skýrslu væntanlega gerð skil hér síðar á fundinum.

Beitarmálin hjá okkur í Borgfirðingi voru með svipuðu sniði og þau voru áður og ásókn í hagabeit samsvarandi því sem verið hefur undanfarin ár. Beitarnefndin sá um úthlutun beitarhólfanna og umsjón með þeim, sem fyrr og gekk það nokkuð vel fyrir sig og vandamálalaust að útvega beit fyrir þau hross sem sótt var um fyrir. Nú liggur fyrir að umhverfis og landbúnaðarnefnd Borgarbyggðar mun boða stjórn félagsins á fund og fara yfir úttekt Landgræðslunnar á beitarhólfum í landi Borgarbyggðar sem félagið hefur afnot af.

Reiðveganefnd sá að vanda um að sækja um fjármagn til ferða og samgöngunefnd LH og uppskáru á starfsárinu um 2,4 millj króna til félagsins af reiðvegaúthlutun Vegagerðarinnar.Skýrsla reiðveganefndar verður flutt hér síðar á fundinum og vísa ég því til hennar með nánari greiningu á starfsemi nefndarinnar á starfsárinu.

Fræðslunefnd félagsins var mjög virk á árinu og stóð fyrir námskeiðahaldi fyrir eldri kynslóðina, þar var kennari Þórdís Fjeldsted og var þetta eins og áður mjög vel heppnað og vinsælt námskeið. Nefndin hélt líka námskeið með Ólafi Guðmundssyni og boðið var upp á fyrirlestra og fræðsluefni sem verður farið betur yfir í skýrslu fræðslunefndar hér á eftir.

Ferðanefndin okkar stóð fyrir vorferð 14 – 16 júní sem heppnaðist mjög vel,fullbókað var í ferðina, riðið var um uppsveitir Borgarfjarðar í frábæru veðri.

Firmanefnd safnaði áheitum hjá fyrirtækjum fyrir firmakeppni félagsins, sem haldin var 01. maí, s.l. Auk þess var ákveðið að senda út valgreiðslu-kröfu í heimabanka allra félagsmanna eins og áður

Húsnefndin skilaði sínu vel og vandlega , Kristín Erla Guðmundsdóttir Didda húsvörðurinn okkar sá um alla útleigu á húsinu eins og áður en nú hefur hún ákveðið að gefa ekki kost á sér til áframhaldandi starfa fyrir félagið og vil ég fyrir hönd stjórnar þakka henni sérstaklega fyrir samstarfið undanfarin ár.

Félagið stóð fyrir því að panta úlpur og jakka með logoi félagsins, það mældist vel fyrir hjá félagsmönnum og fjölmargir nýttu sér þetta og pöntuðu úlpur og jakka. Við létum líka útbúa merkt buff sem börn í félaginu fengu að gjöf.

Á aðalfundi 2018 lá fyrir að Rarik myndi taka yfir raforkusölu í hverfinu við Vindás þar sem gamla veitan var ólögleg, þetta verkefni er nú á lokastigi. Breytt fyrirkomulag rafmagnsmála í hverfinu var kynnt fyrir hesthúseigendum á fundi í febrúar, annar fundur var haldinn í ágúst þar sem allur kostnaður lá fyrir. Ingi Tryggvason stýrir þessu verkefni fyrir hönd félagsins og hefur hann haldið utanum þetta frá A til Ö með stuðningi stjórnar.

Starfsemin í reiðhöllinni FAXABORG var með hefðbundu sniði á starfsárinu og mikil vinna var þar innt af hendi. Viðburðir voru nokkrir, eins og undanfarin ár, svo sem KB Mótaröðin og Vesturlandsdeildin, auk fjölmargra fleiri viðburða. Dansleikur var haldinn síðasta vetrardag en því miður tókst ekki að halda Vesturlandssýningu. Selás ehf rekstrafélag reiðhallarinnar var rekið með tapi eins og fyrri ár. Því miður komst upp um fjárdrátt fyrri gjaldkera sem staðið hafði yfir í um tvö ár. Farið var í vinnu við að áætla umfang fjárdráttarins og tóku formaður og gjaldkeri Borgfirðings það að sér í samvinnu við KPMG. Þegar þeirri vinnu lauk var samið um endurgreiðslu og samþykkt að fjárhæðin yrði endurgreidd með vöxtum og telst þetta mál afgreitt. Í nýrri stjórn Seláss er formaður Hrefna Bryndís Jónsdóttir, gjaldkeri Dagný Sigurðardóttir auk þeirra eru í stjórn ; Oddur Björn Jóhannsson og Kristján Gíslason, í varastjórn eru ;Sigurþór Ágústsson, Flemming Jessen, Reynir Magnússon og Þórdís Arnardóttir.

**Ég vil að lokum þakka félagsmönnum fyrir gott samstarf á árinu og þá vil ég þakka sérstaklega þeim fjölmörgu félagsmönnum sem starfað hafa í nefndum félagsins, eða sinnt öðrum verkefnum og óeigingjörnu sjálfboðastarfi fyrir félagið, á starfsárinu.**

**Vil ég því næst þakka meðstjórnarmönnum fyrir frábært samstarf á árinu. Það hefur verið mér sannur heiður að vinna með þessu frábæra fólki sem setið hefur í stjórninni.**

**Ég læt nú máli mínu lokið, takk fyrir mig!**

**Þórdís Arnardóttir**